Pressemelding norsk

**Nye former for samarbeid – kyss, klapp eller glem?**

*Hilde Svrljuga Sætre disputerer 11.05.2023 for Ph.D.-graden ved Universitetet i Bergen med avhandlingen: Welfare collaboration in Norway: Something old, something new, something borrowed, something to pursue?*

På grunn av økende samfunnsmessige, økonomiske og politiske utfordringer i dagens velferdsstater, har innovasjon i offentlig sektor fått økt oppmerksomhet. Innovasjon i offentlig sektor presenteres ofte som en strategi for å bøte på slike komplekse utfordringer der nye former for samarbeid på tvers av sektorer anses for å kunne være en forløsning på dem.

Avhandlingen undersøker hvordan den norske velferdsstat tar innover og tilpasser seg to nye former for samarbeid på velferdsfeltet, nemlig sosiale entreprenører og samarbeidsdrevet innovasjon. Videre utforsker den hvordan historiske og institusjonelle egenskaper ved velferdsmodellen påvirker tilpasningen av dem. Det som gjør Norge så interessant er at Norge har to konkurrerende tradisjonsarver som kan påvirke utfallet for hvordan de nye samarbeidsformene tilpasses: På den ene siden har Norge en lang tradisjon for offentlig-frivillig samarbeid om velferdsproduksjon. På den andre, eksisterer det en sterk statstradisjon i Norge med en stor offentlig sektor som ikke er avhengig av privat eller frivillig innsats i velferdsproduksjonen. Hvordan passer de nye samarbeidsformene inn i velferdsstaten Norge?

Resultatene viser at tilpasningen av innovasjonsstrategier i den norske velferdsstat er en kompleks prosess som foregår på ulike nivåer og av ulike aktører. Hovedfunnene viser at de nye samarbeidsformene tilsynelatende blir skubbet i retning av å likne etablerte former for samarbeid, og vil derfor trolig ikke være forskjellige fra eksisterende samarbeidsformer grunnet tidligere reformparadigmer, politiske veivalg og tradisjonsarver. Det ser heller ikke ut til at den norske velferdsstaten er under et stort nok press til fundamentalt å endre måten velferd produseres på, og de nye samarbeidsformene vil derfor trolig forbli marginale.

**Personalia**:

Hilde Svrljuga Sætre (f. 1992) har en mastergrad og bachelorgrad i Administrasjon- og organisasjonsvitenskap (2017 og 2014) og en bachelorgrad i Spansk spark og latinamerikastudier ved Universitetet i Bergen. Avhandlingsarbeidet har vært avlagt ved Institutt for politikk og forvaltning. Hovedveileder er Prof. Jacob Aars.